b'\n_START_ARTICLE_\nZack Kassian\n_START_SECTION_\nUra\n_START_PARAGRAPH_\nPeterborough Petes varasi Kassianin nelj\xc3\xa4nten\xc3\xa4 pelaajana OHL:\xc3\xa4\xc3\xa4n vuonna 2007 ja h\xc3\xa4n siirtyi joukkueeseen kaudeksi 2007\xe2\x80\x932008. Tulokaskausi toi 21 pistett\xc3\xa4, mutta seuraavalla kaudella 2008\xe2\x80\x932009 Kassian oli Tony Romanon j\xc3\xa4lkeen Petesin toiseksi paras pistemies tehoilla 24+39=63. H\xc3\xa4n ker\xc3\xa4si my\xc3\xb6s 136 j\xc3\xa4\xc3\xa4hyminuuttia, joilla Kassian voitti joukkueen sis\xc3\xa4isen j\xc3\xa4\xc3\xa4hyp\xc3\xb6rssin. H\xc3\xa4n tappeli kauden aikana 13 kertaa. Kassian pelasi kauden aikana my\xc3\xb6s OHL:n t\xc3\xa4hdist\xc3\xb6ottelussa tehoin 1+1=2 sek\xc3\xa4 CHL Top Prospects Gamessa, jossa h\xc3\xa4n taklasi John Tavaresia siell\xc3\xa4 seurauksella, ett\xc3\xa4 Tavares joutui j\xc3\xa4tt\xc3\xa4m\xc3\xa4\xc3\xa4n ottelun kesken olkap\xc3\xa4\xc3\xa4vamman takia._NEWLINE_NHL-joukkue Buffalo Sabres varasi Kassianin 13. pelaajana kes\xc3\xa4ll\xc3\xa4 2009. Samana kes\xc3\xa4n\xc3\xa4 h\xc3\xa4net varasi my\xc3\xb6s Dynamo Moskova 56. pelaajana KHL:n varaustilaisuudessa 2009. Kassian aloitti kauden 2009\xe2\x80\x932010 Peterborough Petesin kapteenina, mutta tammikuussa 2010 h\xc3\xa4net kaupattiin Windsor Spitfiresiin vaihdossa Austin Watsoniin ja toisen kierroksen varausvuoroihin OHL:n varaustilaisuuksiin 2012 ja 2014. My\xc3\xb6hemmin samassa kuussa Kassian sai 20 ottelun mittaisen pelikiellon taklattuaan p\xc3\xa4\xc3\xa4h\xc3\xa4n Barrie Coltsin Matt Kennedya. H\xc3\xa4n sai ottelussa viiden minuutin j\xc3\xa4\xc3\xa4hyn rynt\xc3\xa4\xc3\xa4misest\xc3\xa4 sek\xc3\xa4 ottelurangaistuksen. Kennedy sai tilanteesta aivot\xc3\xa4r\xc3\xa4hdyksen. Kassian voitti kev\xc3\xa4\xc3\xa4ll\xc3\xa4 2010 OHL:n mestaruuden sek\xc3\xa4 koko CHL:n mestaruuden, Memorial Cupin._NEWLINE_Pian Memorial Cupin j\xc3\xa4lkeen, toukokuussa 2010 Kassian sai syytteen pahoinpitelyst\xc3\xa4 ly\xc3\xb6dess\xc3\xa4\xc3\xa4n miest\xc3\xa4 kotikaupungissaan Windsorissa sijaitsevassa ulkoilmabaarissa. H\xc3\xa4net tuomittiin 25 tunnin yhdyskuntapalveluun, maksamaan 500 dollaria hyv\xc3\xa4ntekev\xc3\xa4isyyteen sek\xc3\xa4 kustantamaan uhrin hammasl\xc3\xa4\xc3\xa4k\xc3\xa4rimaksu._NEWLINE_Pahoinpitelytapauksen vuoksi Kassianin sopimusneuvottelut Buffalo Sabresin kanssa lykk\xc3\xa4\xc3\xa4ntyiv\xc3\xa4t ja h\xc3\xa4n jatkoi kaudella 2010\xe2\x80\x932011 Spitfiresiss\xc3\xa4. Kassian oli tehoilla 26+51=77 joukkueen toiseksi paras pistemies Ryan Ellisin j\xc3\xa4lkeen. H\xc3\xa4n teki marraskuussa 2010 kolmivuotisen tulokassopimuksen Buffalo Sabresin kanssa. Huhtikuussa 2011 Kassian siirtyi ns. kev\xc3\xa4tsopimuksella Sabresin farmijoukkue Portland Piratesiin, AHL:\xc3\xa4\xc3\xa4n. H\xc3\xa4n pelasi siell\xc3\xa4 kolme playoff-ottelua._NEWLINE_Kassian pelasi kaudella 2011\xe2\x80\x932012 ensimm\xc3\xa4iset pelins\xc3\xa4 NHL:ss\xc3\xa4. H\xc3\xa4n edusti Sabresia 27 NHL-ottelussa, kunnes h\xc3\xa4n siirtyi Vancouver Canucksiin. Kaupassa Canucksiin meni my\xc3\xb6s Marc-Andr\xc3\xa9 Gragnani ja Sabresiin Cody Hodgson ja Alexander Sulzer.'